**Vertinimas**

### Pradinis ugdymas Meninis ugdymas Dailė 1-2 klasės

**23.6.3. Vertinimas**

**23.6.3.1.** Lentelėje pateikiamas kiekvienos veiklos srities trijų lygių mokinių pasiekimų aprašas. Nurodomi pasiekimų lygių požymiai padės mokytojui įvertinti mokinių pasiekimus ir daromą pažangą. Pasiekimų aprašas padės mokytojui spręsti, kiek vaikas jau yra pasiekęs ir ko jis dar turėtų siekti. Remiantis nurodytais pasiekimų lygių požymiais galima ir spręsti apie tarpinius pasiekimus, ir daryti apibendrinamuosius vertinimo aprašus pusmečio, metų pabaigoje ar baigiant antrąją klasę. Dailės pasiekimų aprašas sudarytas atsižvelgiant į 1–2 klasės vaikų amžiaus tarpsnio ypatumus, tačiau būtina taikyti ir diferencijuotus reikalavimus, atsižvelgiant į individualias kiekvieno mokinio galimybes. Nuostatų raiškos vertinimas integruojamas į visų trijų lygių pasiekimų aprašą.

**23.6.3.2. Mokinių pasiekimų lygių požymiai. 1–2 klasės**

|  |  |  |  |
| --- | --- | --- | --- |
| **Lygiai/**  **Veiklos sritys** | **Patenkinamas** | **Pagrindinis** | **Aukštesnysis** |
| **Dailės raiška** | Spontaniškai atlieka mokytojo nurodytas užduotis, saugiai taiko pasiūlytas grafinės, spalvinės ir erdvinės raiškos technikas, komponuoja vertikaliame ir horizontaliame lape.  Mokytojui padedant apipavidalina savo kūrinėlius: užrašo metriką (*vardą, klasę*), pakabina ar išdėlioja matomoje vietoje. | Spontaniškai perteikia savo kūrybinius sumanymus, išmano pagrindines dailės technikas ir saugiai jas taiko. Komponuoja horizontaliame ir vertikaliame lape, taiko linijų, dėmių, spalvų ir erdvinių formų įvairovę, perteikia savitą ritmą.  Apipavidalina savo kūrinėlius: užrašo metriką (*vardą, pavardę, klasę*), padeda mokytojui rengti parodėlę (*pakabinti ar išdėlioti darbelius matomoje vietoje*). | Rodo iniciatyvą siūlydamas motyvą, vaizdavimo idėją ar techniką, spontaniškai perteikia savo kūrybinius sumanymus, savarankiškai pasirenka dailės technikas ir saugiai jas taiko. Laisvai komponuoja horizontaliame ir vertikaliame lape, taiko linijų, dėmių, spalvų ir erdvinių formų įvairovę, kuria savitą ir įvairų ritmą.  Savarankiškai apipavidalina savo kūrinėlius: užrašo metriką (*vardą, pavardę, klasę, sukūrimo datą*), padeda mokytojui surengti parodėlę (*pakabinti ar išdėlioti savo ir kitų mokinių darbelius*). |
| **Dailės raiškos ir dailės kūrinių stebėjimas, interpretavimas ir vertinimas** | Žiūri mokytojo pasiūlytus draugų, dailininkų ir liaudies menininkų kūrinius, aplinkos objektus ir savais žodžiais apibūdina jų turinį. | Stebėdamas gamtą, architektūrą, dailininkų ir liaudies menininkų kūrinius, savais žodžiais apibūdina jų pagrindines raiškos priemones (*spalvas, simetriją, pasikartojimą ir kt.*), vartodamas paprastas dailės sąvokas pasakoja apie savo, draugų ir dailininkų kūrybinius sumanymus. | Susidomėjęs stebi dailininkų profesionalų ir liaudies meistrų kūrinius, svarsto, kada (*seniau ar dabar*) jie sukurti. Stebi gamtos būsenas, architektūrą ir vartodamas paprastas dailės sąvokas aptaria jų vertingumą. Vartodamas paprastas dailės sąvokas, apibūdina savo, draugų ir dailininkų kūrybinius sumanymus, išsako originalių pastebėjimų, ką kūrinių autoriai norėjo pavaizduoti. |
| **Dailės reiškinių pažinimas socialinėje kultūrinėje aplinkoje** | Žiūri mokytojo pasiūlytus dailės reiškinius, savais žodžiais aptaria, kuo jie įdomūs. Mokytojo paprašytas dalyvauja kūrybinėje grupėje, paprašytas įvertina savo veiklą, savaip papasakoja savo pojūčius. | Atpažįsta dailės reiškinius, esančius artimiausioje aplinkoje, buityje, savais žodžiais nusako, kuo jie įdomūs. Pastebi tautodailės ryšį su etnokultūrinėmis tradicijomis ir papročiais, pasako, kuo jie svarbūs, kokius įspūdžius sukelia. Pasako pastebėjimus apie savo ir kitų veiklą, išklauso kitų nuomonę, apibūdina savo pojūčius. | Atpažįsta ir įsimena dailės kūrinius, esančius artimiausioje aplinkoje, buityje ir susidomėjęs pasakoja savo įspūdžius. Pastebi tautodailės ryšį su etnokultūrinėmis tradicijomis ir papročiais. Drąsiai išsako pastebėjimus apie savo ir kitų veiklą, apibūdina savo pojūčius, išklauso kitų nuomonę ir pateikia pasiūlymų. Naują patirtį sieja su tuo, ko mokėsi anksčiau. |